b'\n_START_ARTICLE_\nKrapi (Ingoli\xc4\x8d)\n_START_SECTION_\nKraj in \xc4\x8das\n_START_PARAGRAPH_\nGodi se v pode\xc5\xbeelskem mestecu med prvo in drugo vojno.\n_START_SECTION_\nVsebina\n_START_PARAGRAPH_\n1. dejanje: \xc5\xbditnik popravlja \xc5\xa1e zadnje strani romana, ki ga je bil napisal o \xc5\xbeivljenju in prebivalcih Mirnih vod, obenem pa piha na srce Alenki. Njej je sicer v\xc5\xa1e\xc4\x8d, a je nezaupljiva: da, \xc4\x8de bi bil pisatelj, kot je Tone Dren, bi mu zaupala - ali pa tudi ne, saj pisatelji v ljudeh vidijo samo modele za svoje delo. - Osredek prireja slavnostno ve\xc4\x8derjo, kjer se zberejo vsi mestni veljaki. Radi bi pripravili \xc5\xbditnika do tega, da bi jim iz romana kaj prebral, saj ima vsak precej masla na glavi in se boji, kaj je o njem napisano. Toda \xc5\xbditnik je skrivnosten, branju se izmakne tako, da odhiti na vlak. Takoj po njegovem odhodu pa prihiti Cestnik, ves v zanosu: \xc5\xbditnik je v resnici odli\xc4\x8dni napredni pisatelj Tone Dren! Veljaki se zgrozijo: na milost in nemilost se prepu\xc5\xa1\xc4\x8deni fantaziji bogokletne\xc5\xbea in prekucuha._NEWLINE_2. dejanje: \xc5\xbditnikova knjiga je iz\xc5\xa1la, me\xc5\xa1\xc4\x8dani berejo kot obsedeni, \xc5\xbditnik pa pride v Mirne vode zaradi Alenke; ta je nad romanom sicer navdu\xc5\xa1ena, do njega kot \xc4\x8dloveka pa \xc5\xa1e zmeraj nezaupljiva. Sledijo prve reakcije na roman: lahko\xc5\xbeiva Apolonija je ogor\xc4\x8dena in se boji mo\xc5\xbea, nedol\xc5\xbena Pepca, vsa zaverovana v svojega ne preve\xc4\x8d vnetega \xc5\xbeenina Miha, je hvale\xc5\xbena, Trpin pisatelju \xc4\x8destita: roman bo za mogo\xc4\x8dne\xc5\xbee klofuta, za zatirane in trpe\xc4\x8da pa velika opora. \xc5\xbditnik ni prepri\xc4\x8dan, med lene krape je vrgel \xc5\xa1\xc4\x8duko, malo jih bo razgibala, potem pa se bodo navadili in se spet predali u\xc5\xbeivanju ... Odide s Trpinom med pisatelje, s seboj povabi tudi Alenko. - Medtem se zbirajo razburjeni "modeli": nesramni pisatelj je odkril strehe mesta in vsemu svetu pokazal, kaj po\xc4\x8dnejo, treba je naglo ukrepati: privesti pisatelja na policijo, pokupiti vso naklado, zbrati podpise za to\xc5\xbebo ... Cestnik se upre, knjiga je zanj pretresljiva in vzgojna, ogor\xc4\x8den zapusti dru\xc5\xbebo veljakov. Ko se \xc5\xbditnik vrne, ga na\xc4\x8delnik obto\xc5\xbei protidr\xc5\xbeavnega delovanja in ga da z oro\xc5\xbenikom odpeljati na policijo. Alenka se razburi, veljakom zabrusi, da so res krapi, njeno srce se postavi na \xc5\xbditnikovo stran._NEWLINE_3. dejanje: Knjiga je Mihu odprla o\xc4\x8di, odrekel se je zapeljivi Apoloniji in se odlo\xc4\x8dil za poroko s Pepco. "Modeli" odkrijejo, da knjiga koristi tudi njim. Apolonija je zdaj za mo\xc5\xa1ke \xc5\xa1e bolj zanimiva, Osredek se bo znebil neljubega na\xc4\x8delnika, \xc5\xbeupan pokupljeno naklado z dobi\xc4\x8dkom prodaja, Pritekel je pogumno uredil odnos s svojo \xc5\xbeeno, vrnil se bo v svoj rodni kraj. Poleg tega nih\xc4\x8de no\xc4\x8de podpisati obto\xc5\xbenice, \xc4\x8de\xc5\xa1 da se ne \xc4\x8dutijo prizadeti, dijaki pa pripravljajo demonstracije za \xc5\xbditnikovo izpustitev iz zapora. mesto je postalo tako slavno, da prihajajo izletniki, pride tudi novinar Bregar, navdu\xc5\xa1en nad tem, kako v Mirnih vodah cenijo kulturo: \xc5\xbeupanstvo je pokupilo vso naklado, ljudje so knjige razgrabili, podpisana je tudi izjava, da je roma mojstrsko delo - in kje je vendar slavni pisatelj? Ne ka\xc5\xbee drugega, kot prikriti, da je \xc5\xbditnik zaprt, Pritekel takoj izda nalog, naj ga izpustijo. Slavijo ga dijaki, kon\xc4\x8dno mu zakli\xc4\x8dejo \xc5\xbeivijo tudi mestni mogo\xc4\x8dniki. Alenka se v korist Trpinu odpove pravkar dobljeni slu\xc5\xbebi in z \xc5\xbditnikom odide: \xc5\xa1\xc4\x8duka je krape malo razgibala, spremenila pa jih ni, treba jih bo poloviti, da bodo na\xc5\xa1e vode \xc4\x8diste!'